b'\n_START_ARTICLE_\nWorld Heavyweight Wrestling Championship\n_START_PARAGRAPH_\nWorld Heavyweight Wrestling Championship var den f\xc3\xb8rste anerkendte VM-titel inden for wrestling. Den blev etableret i 1905 og blev vundet af Georg Hackenschmidt, der dermed blev den f\xc3\xb8rste verdensmester i wrestling. Han vandt officielt titlen den 4. maj 1905 ved at besejre den amerikanske mester Tom Jenkins i New York, USA. VM-titlen forblev aktiv i 51 \xc3\xa5r indtil november 1956._NEWLINE_I VM-titlens sidste \xc3\xa5r blev titlen anerkendte af National Wrestling Alliance (NWA), der var blevet grundlagt i 1948. NWA promoverede titlen under navnet NWA World Heavyweight Championship, og NWA-titlen har dermed sine spor i den originale VM-titel fra 1905, selv om NWA-titlen f\xc3\xb8rst blev etableret i 1948. Efterf\xc3\xb8lgende har flere VM-titler haft sin oprindelse i NWA World Heavyweight Championship (og dermed ogs\xc3\xa5 den originale World Heavyweight Wrestling Championship), heriblandt WWE Championship og WWE World Heavyweight Championship i World Wrestling Entertainment (WWE) og TNA World Heavyweight Championship i Total Nonstop Action Wrestling (TNA)._NEWLINE_Lou Thesz var den sidste indehaver af World Heavyweight Wrestling Championship. Det lykkedes ham at forene tre forskellige titler fra 1948 til 1952, og han blev dermed anerkendt som den ubestridte verdensmester inden for wrestling.'